Mændene, der overfaldt en 64-årig mand i hans hjem i Nørager, er stadig på fri fod. Mandens naboer er rystede dagen derpå.

Klokken 20.30 tirsdag aften blev en 64-årig mand overfaldet i sit hjem i Nørager af fire mænd klædt i hvide kedeldragter. - Han bliver slået og sparket i ansigtet og på kroppen og indtil han så bliver bundet fast og bliver fastholdt, mens de andre roder huset igennem, siger lokalpolitileder Henrik Skals til TV2/Nord. Dagen derpå er naboerne rystede. - Det er jo ubehageligt, at der kommer folk ind i ens hjem på den måde det er foregået, siger Dan Korgaard til TV2/Nord. Politiet vil gerne høre fra folk, der måske har set noget mistænkeligt på rasteplads Senhøj ved motorvejen. Her kan man nemlig komme til via en bagvej fra gerningsstedet. Nordjyllands Politi kan kontaktes på telefon 1-1-4. Du kan se et signalement af røverne ovenfor - og meget mere om røveriet i vores udsendelse klokken 19.30.